b"\n_START_ARTICLE_\nIrska gel\xc5\xa1\xc4\x8dina\n_START_SECTION_\nZgodovina\n_START_PARAGRAPH_\nNajstarej\xc5\xa1a pri\xc4\x8devanja o irski gel\xc5\xa1\xc4\x8dini so iz obdobja od 5. do 8. stoletja. Prete\xc5\xbeno so to napisi na grobovih v posebni ogamski pisavi. Do 17. stoletja je bila irska gel\xc5\xa1\xc4\x8dina prakti\xc4\x8dno edini jezik sporazumevanja na irskem otoku, saj so se celo prvi angle\xc5\xa1ki priseljenci, ki so pri\xc5\xa1li tja v 12. stoletju, razmeroma zgodaj pokeltili. Polo\xc5\xbeaj gel\xc5\xa1\xc4\x8dine se je utrdil zlasti v 16. stoletju, ko jo je rimokatoli\xc5\xa1ka cerkev mo\xc4\x8dno podprla nasproti\xc2\xa0\xc2\xbbprotestantski\xc2\xab\xc2\xa0angle\xc5\xa1\xc4\x8dini. V za\xc4\x8detku 17. stoletja je angle\xc5\xa1ki kralj Jakob I. zasegel zemljo upornih klanskih poglavarjev v Ulstru in tam naselil 200.000 kolonistov s \xc5\xa0kotskega ni\xc5\xbeavja in Anglije. Ti so bili angle\xc5\xa1ko govore\xc4\x8di in protestanti. Ulster je kmalu postal gospodarsko najbolj razvit del Irske, s tem pa je na veljavi dobivala angle\xc5\xa1\xc4\x8dina. Leta 1803 je z zakonom o enotnosti (Act of Union) Irska postala del Zdru\xc5\xbeenega kraljestva. Irsko gel\xc5\xa1\xc4\x8dino so izgnali iz \xc5\xa1ol in jo prepovedali. \xc5\xbde v za\xc4\x8detku 20. stoletja je bila angle\xc5\xa1\xc4\x8dina edini jezik sporazumevanja kar 85 odstotkom prebivalstva. Ko se je leta 1921 Irska osamosvojila, je gel\xc5\xa1\xc4\x8dina postala simbol narodne samobitnosti. Razgla\xc5\xa1ena je bila za uradni jezik in ima danes mo\xc4\x8dno podporo v \xc5\xa1olskem sistemu. Pravih govorcev irske gel\xc5\xa1\xc4\x8dine je danes najve\xc4\x8d na jugu in jugozahodu irskega otoka.\n_START_SECTION_\nTrenutno stanje\n_START_PARAGRAPH_\nIr\xc5\xa1\xc4\x8dina se trenutno nahaja v obdobju najve\xc4\x8djega razcveta po osamosvojitvi Republike Irske. Kljub temu, da \xc5\xa1tevilo govorcev v tradicionalno irsko govore\xc4\x8dih podro\xc4\x8djih (Gaeltachta\xc3\xad) upada, se \xc5\xa1tevilo govorcev v ostalih, angle\xc5\xa1ko govore\xc4\x8dih podro\xc4\x8djih (Galltachta\xc3\xad) vztrajno pove\xc4\x8duje. K temu prispeva predvsem izredno pove\xc4\x8danje zanimanja za izobra\xc5\xbeevanje otrok izklju\xc4\x8dno v ir\xc5\xa1\xc4\x8dini, ki ga izvaja organizacija Gaelscoileanna Teo. Tako je danes v vsaki od tradicionalnih irskih grofij (contae) vsaj ena \xc5\xa1ola, v kateri se otroci u\xc4\x8dijo izklju\xc4\x8dno v ir\xc5\xa1\xc4\x8dini. Danes obiskuje \xc5\xa1ole s celotnim \xc5\xa1olskim programom v ir\xc5\xa1\xc4\x8dini okoli 7\xc2\xa0% vseh irskih \xc5\xa1oloobveznih otrok._NEWLINE_Poleg tega je ir\xc5\xa1\xc4\x8dini precej\xc5\xa1en zagon dala tudi vzpostavitev posebnega nacionalnega TV kanala v ir\xc5\xa1\xc4\x8dini (sprva\xc2\xa0\xc2\xbbTeilifis na Gaeilge\xc2\xab, sedaj TG4), ki s spro\xc5\xa1\xc4\x8denim, mladostnim imid\xc5\xbeem skrbi za priljubljenost ir\xc5\xa1\xc4\x8dine med vsemi starostnimi skupinami, predvsem pa med mladino. TG4 je tako sproducirala \xc5\xbee nekaj popularnih serij, od vseh pa je najuspe\xc5\xa1nej\xc5\xa1a Ros na Run, limonadnica v ir\xc5\xa1\xc4\x8dini, katere zgodba se odvija v tipi\xc4\x8dni irsko govore\xc4\x8di vasici v Gaeltach-u, vklju\xc4\x8duje pa tudi zelo sodobne teme in detabuizira mnoge predsodke tradicionalno katoli\xc5\xa1ke irske dru\xc5\xbebe. Irska vlada tudi sponzorira oddajanje radia v prvem nacionalnem jeziku Republike Irske - Raidio na Gaeltachta, ki 24 ur dnevno oddaja izklju\xc4\x8dno v ir\xc5\xa1\xc4\x8dini._NEWLINE_Zelo \xc5\xbeivahna, predvsem iz znanih zgodovinskih razlogov, je tudi irsko govore\xc4\x8da scena na Severnem Irskem, kjer se katoli\xc4\x8dani istovetijo z ir\xc5\xa1\xc4\x8dino precej mo\xc4\x8dneje kot njihovi rojaki v Republiki Irski. Belfast (irsko Beal Feirste) tako velja za eno od sredi\xc5\xa1\xc4\x8d novega preporoda ir\xc5\xa1\xc4\x8dine, v mestu pa izhaja tudi trenutno edini dnevnik v irskem jeziku -\xc2\xa0\xc2\xbbLa\xc2\xab\xc2\xa0(slovensko: Dan)._NEWLINE_1. januarja 2007 je ir\xc5\xa1\xc4\x8dina postala tudi eden izmed uradnih jezikov Evropske unije.\n_START_SECTION_\nEtimologija izraza gel\xc5\xa1\xc4\x8dina\n_START_PARAGRAPH_\nKeltske jezike, ki so se nekdaj govorili v celotni osrednji in zahodni Evropi (vse do Male Azije), so jezikoslovci razdelili v dve veliki skupini, ki sta utemeljeni na podlagi razvoja praindoevropskega (in obenem prakeltskega) glasu *k\xca\xb7. V prvo ali Q-keltsko skupino spadajo tisti jeziki, v katerih je *k\xca\xb7 ohranil prvotno artikulacijo oziroma se je (v goidelskih jezikih) razvil v glas [k]. Med te jezike spadajo jeziki goidelske (angle\xc5\xa1ko Goidelic) veje oto\xc5\xa1kih keltskih jezikov: irska gel\xc5\xa1\xc4\x8dina, \xc5\xa1kotska gel\xc5\xa1\xc4\x8dina in man\xc5\xa1\xc4\x8dina (Manx, na otoku Man); od anti\xc4\x8dnih celinskih keltskih jezikov pa keltiber\xc5\xa1\xc4\x8dina in nekatera arhai\xc4\x8dna nare\xc4\x8dja gal\xc5\xa1\xc4\x8dine. V drugo ali P-keltsko skupino spadajo jeziki, v katerih se je *k\xca\xb7 razvil v [p]. To so jeziki britanske (angle\xc5\xa1ko Brythonic) veje oto\xc5\xa1kih keltskih jezikov: vali\xc5\xbean\xc5\xa1\xc4\x8dina, kornij\xc5\xa1\xc4\x8dina, breton\xc5\xa1\xc4\x8dina in pikt\xc5\xa1\xc4\x8dina; od anti\xc4\x8dnih celinskih keltskih jezikov pa ve\xc4\x8dina nare\xc4\x8dij gal\xc5\xa1\xc4\x8dine ter lepont\xc5\xa1\xc4\x8dina in galat\xc5\xa1\xc4\x8dina._NEWLINE_Izraza gel\xc5\xa1\xc4\x8dina ne smemo zamenjevati z izrazom gal\xc5\xa1\xc4\x8dina, ki ozna\xc4\x8duje anti\xc4\x8dni celinski keltski jezik. Zato je nesprejemljivo uporabljati sintagmo irska gal\xc5\xa1\xc4\x8dina ali \xc5\xa1kotska gal\xc5\xa1\xc4\x8dina, saj angle\xc5\xa1ka izraza Gaelic (gelski) in Gaulish (galski) nista etimolo\xc5\xa1ko sorodna (glej v nadaljevanju). Ker je beseda jezikovni znak, ta obstaja pa\xc4\x8d vedno le v razmerju do drugih znakov, kar pomeni, da nekdanje variantne oblike lahko postanejo razlikovalni znaki, \xc4\x8de govorcem jezika pa\xc4\x8d tako narekujejo okoli\xc5\xa1\xc4\x8dine._NEWLINE_Angle\xc5\xa1ki izraz Gael in iz njega izpeljani pridevnik gaelic (v angle\xc5\xa1\xc4\x8dini prvi\xc4\x8d izpri\xc4\x8dan v 18. stoletju) izvira iz \xc5\xa1kotskogelskega izraza gaidheal, ki je prvotno ozna\xc4\x8deval keltske prebivalce \xc5\xa1kotskega vi\xc5\xa1avja. Beseda je sopomenka irskogelskemu Goidel/goidelic (staroirsko go\xc3\xaddel). Prvotno naj bi te besede izvirale iz vali\xc5\xbeanskega (torej britansko-keltskega) izraza gwyddel, gwydd s pomenom 'divji, divjak'. Ta izraz so uporabljali\xc2\xa0\xc2\xbbju\xc5\xbeni\xc2\xab\xc2\xa0britanski Kelti za Kelte na Irskem, \xc5\xa0kotskem in na otoku Man. Francoska beseda Gaule (Galija) in pridevnik gaulois (galski), od koder sta prevzeta angl. Gaul in Gaulish, kljub glasovni podobnosti ne izvira iz latinskih izrazov Gallia, Gallus, Gallicus, temve\xc4\x8d je prevzeta iz germanske besede *Walhaz, od koder izvira tudi angle\xc5\xa1ki izraz Welsh za 'Vali\xc5\xbeane'. Navedena germanska beseda je prvotno pomenila 'tujec', tj. pripadnik negermanskega ljudstva (Kelt ali Rimljan), stari Germani pa so jo prevzeli od imena anti\xc4\x8dnega keltskega ljudstva Volcae. Vali\xc5\xbeani sicer sami sebe ozna\xc4\x8dujejo s pridevnikom cymraeg (ang. Cymric), kar pomeni 'rojak'._NEWLINE_Pridevnika galski in gelski torej ozna\xc4\x8dujeta dva razli\xc4\x8dna keltska jezika. Ne glede na zgodovinski razvoj je pomembno, kak\xc5\xa1no je njihovo medsebojno razmerje danes na sinhroni ravni. V sloven\xc5\xa1\xc4\x8dini (in angle\xc5\xa1\xc4\x8dini) velja izraz keltski (Celtic/Keltic) za nadpomenko, gelski je podpomenka kot oznaka za dolo\xc4\x8deno skupino Keltov na Britanskem oto\xc4\x8dju, galski pa omejen na anti\xc4\x8dne Galce na obmo\xc4\x8dju dana\xc5\xa1nje Francije. Izraz galska ir\xc5\xa1\xc4\x8dina/\xc5\xa1kot\xc5\xa1\xc4\x8dina je torej nesprejemljiv. Mo\xc5\xbena re\xc5\xa1itev bi bila tudi ir\xc5\xa1\xc4\x8dina/\xc5\xa1kot\xc5\xa1\xc4\x8dina (brez pridevnika), oziroma keltska ir\xc5\xa1\xc4\x8dina/\xc5\xa1kot\xc5\xa1\xc4\x8dina. Uporaba\xc2\xa0\xc2\xbbgolih\xc2\xab\xc2\xa0besed ir\xc5\xa1\xc4\x8dina/\xc5\xa1kot\xc5\xa1\xc4\x8dina je manj ustrezna, ker sami Irci oziroma \xc5\xa0koti uporabljajo Irish in Scottish bolj v zvezi s posebnima oblikama angle\xc5\xa1\xc4\x8dine. Pridevnik keltska (ir\xc5\xa1\xc4\x8dina/\xc5\xa1kot\xc5\xa1\xc4\x8dina) je s slovenskega stali\xc5\xa1\xc4\x8da popolnoma ustrezen. Ker pa sami govorci teh jezikov uporabljajo o\xc5\xbeji izraz - Gaelic in ne Celtic, smo ga povzeli v poslovenjeni obliki tudi pri nas. Ni znano, kdaj se je v slovenskem jezikovnem prostoru prvi\xc4\x8d uporabila beseda gel\xc5\xa1\xc4\x8dina (gelski), saj se je o tej skupini Keltov v Sloveniji v preteklosti o tej problematiki malo pisalo. Uporablja ga slovenska izdaja Atlasa jezikov (Comry 1998), in Veliki slovenski leksikon. Izraz je opisan tudi v delu dr. Fran\xc4\x8di\xc5\xa1ke Trobev\xc5\xa1ek O raznolikosti in spreminjanju jezikov (2006)."